Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 185/12/7713	Vranov nad Topľou, 19.4.2012
EEČ : 2-61-40-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Vranov nad Topľou
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v dobe od 02.10.2011 do 12.12.2011 v obytnom dome v obci Zámutov XXXXX, okr. Vranov nad Topľou neoprávnene odoberal elektrickú energiu podliehajúcu spoplatneniu na základe osobitného predpisu tak, že neodborným zásahom  do vodičov elektrickej energie napojil elektrickú energiu cez vodič CY 1,5 mm na hlavný prívod v HDS bez merania, kde vodič CY 1,5 mm smeroval rovno na bytovú inštaláciu a používaním spotrebičov v domácnosti odoberal elektrickú energiu, čo bolo zistené dňa 12.12.2011, čím týmto svojím konaním spôsobil pre spoločnosť Východoslovenská distribučná, a.s., Mlynská č. 31, Košice podľa znaleckého posudku škodu vo výške 108,89 Eur,  
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ Vranov nad Topľou, sp. zn. ORP-XXXXX/VT-VT-2012 z 29.02.2012 bolo začaté trestné stíhanie  a súčasne vznesené obvinenie XXXXX, nar. XXXXX v Humennom, trvale bytom Zámutov XXXXX, okr. Vranov nad Topľou pre prečin krádeže podľa  § 212 ods. 2  písm. e) Tr. zákona na tom skutkovom základe, ako je uvedené vo výrokovej časti tohto uznesenia.
Obvinený XXXXX sa  k spáchaniu skutku priznal a svoje konanie oľutoval. Dňa 27.02.2012  zaplatil škodu vo výške 350,- Eur pre poškodenú spoločnosť Východoslovenská distribučná a.s. Košice. Na záver vyhlásil, že spáchal skutok, pre ktorý mu bolo vznesené obvinenie a svojho konania oľutoval. 

	Poškodený XXXXX, ako splnomocnený zástupca Východoslovenskej distribučnej, a.s. Košice, k veci uviedol, že pre ich spoločnosti bola konaním obvineného XXXXX spôsobená celková škoda vo výške 778,11 EUR, pričom obvinený už zaplatil časť škody vo výške 350,-Eur, teda žiada náhradu škody vo výške 428,11,-EUR. 

	Zo znaleckého posudku vypracovaného znalcom XXXXX, znalcom v odbore elektrotechnika, je zrejmé, že spotreba elektrickej energie pri spotrebičoch, ktoré sa nachádzajú v rodinnom dome obvineného  je vo výške 603,21kWh, pričom  fyzická osoba za odber tejto energie by mala zaplatiť čiastku vo výške 108,89 s DPH, čo predstavuje aj skutočnú výšku škody. 

 Súčasťou vyšetrovacieho spisu sú aj ďalšie listinné dôkazy svedčiace o spáchaní skutku obvineným XXXXX.

	Podľa § 216 ods. 1 Tr. poriadku: „V konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak:

a) vyhlási, že spáchal skutok, za ktorý je stíhaný, a nie sú odôvodnené pochybnosti o     
    tom, že jeho vyhlásenie bolo vykonané slobodne, vážne a zrozumiteľne, 
b) nahradil škodu, ak bola činom spôsobená, alebo s poškodeným o jej náhrade 
    uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na 
    okolnosti prípadu možno takéto rozhodnutie považovať za dostačujúce.

Podľa odseku 2 citovaného ustanovenia: „V uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Podľa odseku 3 citovaného ustanovenia: „Obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.

Pre prečin krádeže podľa § 212 ods. 2 písm.e) Tr. zákona, zákon ustanovuje trest odňatia slobody  v trvaní  až na dva roky.

	Obvinený XXXXX po zákonnom poučení dal súhlas k podmienečnému zastaveniu trestného stíhania a ku skutku, ktorý sa mu kladie za vinu sa priznal. V posledných desiatich rokoch nebol súdne trestaný. 

	Z vyššie uvedený skutočností teda vyplýva, že boli splnené všetky podmienky pre podmienečné zastavenie trestného stíhania a takéto rozhodnutie vzhľadom na okolnosti prípadu a osoby páchateľa pri uložení skúšobnej doby na 12 mesiacov považujem za správne. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Demčák
prokurátor